รัฐบาลไทย-ข่าวทำเนียบรัฐบาล-“บิ๊กอู๋” นำตัวแทนลูกจ้างที่ได้รับการคุ้มครองจากกองทุนเงินทดแทน เข้าพบนายกรัฐมนตรี
วันอังคารที่ 22 มกราคม 2562
“บิ๊กอู๋” นําตัวแทนลูกจ้างที่ได้รับการคุ้มครองจากกองทุนเงินทดแทน เข้าพบนายกรัฐมนตรี
รมว.แรงงาน นําตัวแทนลูกจ้างที่ได้รับการคุ้มครองจากกองทุนเงินทดแทน เข้าพบนายกรัฐมนตรี ก่อนการประชุม ครม. เผย พ.ร.บ.เงินทดแทนฉบับใหม่สอดคล้องกับนโยบายของรัฐบาลและกระทรวงแรงงานที่ให้ความสําคัญในเรื่องการลดความเหลื่อมล้ําทางสังคม
รมว.แรงงาน นําตัวแทนลูกจ้างที่ได้รับการคุ้มครองจากกองทุนเงินทดแทน เข้าพบนายกรัฐมนตรี ก่อนการประชุม ครม. เผย พ.ร.บ.เงินทดแทนฉบับใหม่สอดคล้องกับนโยบายของรัฐบาลและกระทรวงแรงงานที่ให้ความสําคัญในเรื่องการลดความเหลื่อมล้ําทางสังคม สร้างโอกาสเข้าถึงบริการของรัฐ ลูกจ้างได้รับประโยชน์เพิ่มขึ้น และนายจ้างได้รับความเป็นธรรม
เมื่อวันที่ 22 มกราคม 2562 พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน พร้อมด้วย นายจรินทร์ จักกะพาก ปลัดกระทรวงแรงงาน นายอนันต์ชัย อุทัยพัฒนาชีพ เลขาธิการสํานักงานประกันสังคม และผู้บริหารระดับสูงกระทรวงแรงงาน นําคณะตัวแทนลูกจ้างกลุ่มใหม่ที่ได้รับการคุ้มครอง ตามพระราชบัญญัติเงินทดแทน (ฉบับที่ 2) พ.ศ. 2561 เข้าพบ พล.อ.ประยุทธ์ จันทร์โอชา นายกรัฐมนตรีเพื่อนําเสนอนิทรรศการ เรื่อง การบังคับใช้พระราชบัญญัติเงินทดแทน (ฉบับที่ 2) พ.ศ. 2561
ณ ตึกบัญชาการ 1 ทําเนียบรัฐบาล ก่อนการประชุมคณะรัฐมนตรี
สําหรับพระราชบัญญัติเงินทดแทน (ฉบับที่ 2) พ.ศ. 2561 (ฉบับใหม่) ที่ได้มีการปรับปรุงค่ารักษา และขยายความคุ้มครองให้ลูกจ้าง เพื่อให้สอดคล้องกับนโยบายของรัฐบาลและกระทรวงแรงงานที่ให้ความสําคัญในเรื่องการลดความเหลื่อมล้ําทางสังคม สร้างโอกาสเข้าถึงบริการของรัฐ ลูกจ้างได้รับประโยชน์เพิ่มขึ้น และนายจ้างได้รับความเป็นธรรม โดยพระราชบัญญัติเงินทดแทน (ฉบับที่ 2) พ.ศ. 2561 นี้ มีสาระสําคัญในการขยายความคุ้มครองแก่ลูกจ้างของส่วนราชการ ขยายความคุ้มครอง ให้ครอบคลุม ไปถึงลูกจ้างซึ่งทํางานในองค์กรของนายจ้างที่มิได้มีวัตถุประสงค์ เพื่อแสวงหากําไรทางเศรษฐกิจ รวมถึงการออกกฎหมายบังคับใช้เกี่ยวกับขอบเขตการคุ้มครองลูกจ้างซึ่งได้รับการจ้างงานในประเทศ (Local staff) ของสถานเอกอัครราชทูตและองค์การระหว่างประเทศ เพิ่มเติมบทนิยามคําว่า “ภัยพิบัติ” เพื่อให้เกิดความชัดเจนเกี่ยวกับความหมายหรือลักษณะของภัยพิบัติ ลดการจ่ายเงินเพิ่ม ตามกฎหมายในท้องที่ประสบภัยพิบัติตามที่รัฐมนตรีประกาศกําหนด ทั้งนี้ ได้มีการเพิ่มอัตราการจ่าย ค่ารักษาพยาบาล ค่าฟื้นฟูสมรรถภาพในการทํางาน และค่าทําศพกรณีลูกจ้างประสบอันตราย หรือเจ็บป่วยจนถึงแก่ความตาย หรือสูญหาย โดยออกเป็นกฎกระทรวงเพื่อให้ลูกจ้างได้รับประโยชน์ ดังนี้ เพิ่มอัตราค่าทดแทนกรณีต่างๆ จากร้อยละ 60 เป็นร้อยละ 70 ของค่าจ้างรายเดือน เพิ่มระยะเวลาการจ่ายค่าทดแทนกรณีลูกจ้าง ทุพพลภาพเป็นไม่น้อยกว่า 15 ปี (เดิมไม่เกิน 15 ปี) เพิ่มระยะเวลาการจ่ายค่าทดแทนกรณีลูกจ้าง ถึงแก่ความตายหรือสูญหาย มีกําหนด 10 ปี (เดิมกําหนด 8 ปี) อีกทั้งกําหนด การจ่ายค่าทดแทนสําหรับกรณีลูกจ้างไม่สามารถทํางานได้ให้ได้รับตั้งแต่วันแรกที่ลูกจ้างไม่สามารถทํางานได้ (เดิมจ่ายค่าทดแทนกรณีลูกจ้างไม่สามารถทํางานติดต่อกันเกิน 3 วัน) เพิ่มการจ่ายค่าทําศพแก่ผู้จัดการศพของลูกจ้าง ตามอัตราที่กําหนด ในกฎกระทรวง (เดิมจ่ายค่าทําศพแก่ผู้จัดการศพของลูกจ้างเป็นจํานวน 100 เท่า ของอัตราสูงสุดของค่าจ้างขั้นต่ํารายวันตามกฎหมายว่าด้วยการคุ้มครองแรงงาน) ในส่วนของนายจ้างก็จะได้รับประโยชน์จากร่างพระราชบัญญัติเงินทดแทนนี้เช่นกัน กล่าวคือกฎหมายว่าด้วยเงินทดแทน (ฉบับใหม่นี้) ได้มีการปรับลดเงินเพิ่มตามกฎหมายจากเดิมร้อยละ 3 ต่อเดือน ลดลงเหลือร้อยละ 2 ต่อเดือน และกําหนดเกณฑ์การคํานวณเงินเพิ่ม กรณีนายจ้างค้างชําระเงินสมทบ โดยกําหนดให้จํานวนเงินเพิ่มต้องไม่เกินจํานวนเงินสมทบที่นายจ้างต้องจ่าย (เดิมไม่ได้กําหนดเพดานเงินเพิ่มไว้) เป็นต้น
ทั้งนี้ พระราชบัญญัติเงินทดแทน (ฉบับที่ 2) พ.ศ. 2561 นี้ จะส่งผลให้ลูกจ้างมีหลักประกันของชีวิตดีขึ้น รวมถึงค่าทดแทนการขาดรายได้ และระยะเวลาที่เพิ่มขึ้นเพียงพอสําหรับการดํารงชีวิตในกรณีไม่สามารถทํางานได้ มีความจําเป็นต้องหยุดงาน และในส่วนของนายจ้างเองก็จะได้รับประโยชน์จากการปรับลดอัตราเงินเพิ่ม ส่งผลให้สถานภาพด้านการเงินของนายจ้าง มีความมั่นคง เสริมสร้างสังคมประเทศชาติให้มีเสถียรภาพเป็นปึกแผ่น มีความมั่นคงมั่งคั่งและยั่งยืนต่อไป
--------------------------------------------
กองเผยแพร่และประชาสัมพันธ์/
ชนินทร เพ็ชรทับ,สํานักเลขาธิการนายกรัฐมนตรี- ภาพ/
ศูนย์สารนิเทศ สํานักงานประกันสังคม - ข้อมูล/
22 มกราคม 2562